МЕМОРИАЛЬНЭ МЕМОРИАЛЬНЭ ПХЪЭМБГЪУ КЪЫФЫЗЭIУАХЫГЪ\nXэгъэгу зэошхоу блэкIыгъэм хэкIодэгъэ зэолIхэм ащыщхэу икIодыкIи, зыщыкIодыгъэ чIы­пIэри, икъэ зыдэщыIэри амыгъэунэфыгъэу джы къызнэсыгъэм къэнагъэр макIэп. А зикIодыкIэ мыгъэунэфыгъэ зэолIхэм ащыщыгъ Пэнэхэс щыщэу Къэрэтэбэнэ Мыхьамоди. Ащ ехьылIагъэу статья Мыхьамодэ икIалэу Асфар «Адыгэ макъэм» къыригъэхьэгъагъ. ЩытхъукIэ фэплъэгъу хъущт Асфар ышIагъэр: ятэ къырыкIуагъэр зэригъэшIагъ, гъэзетым къытхыжьыгъ, Iоф зы­щишIэгъэ Пэнэхэс еджапIэм мемориальнэ пхъэмбгъу къы­щызэIуаригъэхыгъ.\nГъэзетеджэмэ агу къэзгъэ­кIыжьы сшIоигъу Мыхьамодэ лIыгъэу заом щызэрихьагъэр. 1922-рэ илъэсым къэхъугъ. КIэлэегъаджэу Пэнэхэс Iоф щишIэщтыгъ. Заор къызежьэм, зэуапIэм Iухьагъ. Псыфабэ, Мэздэгу адэжьхэм ащыкIогъэ зэо­шхохэм ахэлэжьагъ, орденхэр, медальхэр къыфагъэшъошагъэх. Илъэс 20 ыныбжьэу сэкъат хъу­гъагъэ. Зэо ужыми икъуаджэ кIэ­лэегъаджэу Iоф щишIагъ. Илъэс 47-рэ ыныбжьэу идунай ыхъо­жьыгъ.\nIоф зыщишIэгъэ еджапIэм ичIэхьэгъу дэжь дэпкъым шIэжь пхъэмбгъур раIулIын зэхъум бэ Пэнэхэс щыщхэу еджапIэм къекIолIэгъагъэр. Ахэр Къэрэтэбанэмэ яIахьылых, Мыхьамодэ икIалэмэ яныбджэгъух, кIэлэе­гъаджэх, еджакIох. Мыхьамодэ ищыIэныгъэ гъогу къытегу­щы­Iагъэх кIэлэегъэджэ IофшIэным иветеранэу Ацумыжъ Хьамидэ, гъэсэныгъэмкIэ район гъэIо­рышIапIэм ипащэу Жэдэ Ан­дзаур, Хэгъэгу зэошхом иветеранэу Мамхыгъэ Рэщыдэ, Къэрэтэбэнэ Махьамодэ ыкъоу Асфар ыкIи ахэм анэмыкIхэри.\n- Сэ Iоф дэсшIэнэу хъугъэп Мыхьамодэ, ау нахьыжъхэм ащ иIофшIэкIагъэр къаIуатэу бэрэ зэхэсхыгъ, - ыIуагъ Ацумыжъ Хьамид. - Сэ еджапIэм Iоф­шIэныр зыщесэгъажьэм, Мы­хьамодэ щысэ къысфэхъугъэмэ ащыщ.\n- Лъэшэу сигуапэ непэ зэхэшъущэгъэ Iофтхьабзэр, - ыIуагъ Мамхыгъэ Рэщыдэ. - Сэри заом сыхэтыгъэшъ, дэгъоу сэшIэ ар зыфэдэр. Мыхьамодэ къинэу ыхъугъэр зынэсырэр. ЦIыф хьалэлыгъ, гукIэгъу, шъыпкъагъэ хэлъыгъэх, цIыфхэр икIэсагъэх.\nЗэIукIэгъум къыщыгущыIагъ Мыхьамодэ ыкъоу Асфар, тым ищыIэныгъэ гъогу къыIотагъ, лъэшэу къоджэдэсхэм зэрафэразэр хигъэунэфыкIыгъ.